מנחם מנשה

חכם מנחם מנשה  (ה'תרנ"ג, 1892 - י"ב באלול ה'תשכ"ח, 5 בספטמבר 1968, ירושלים) היה מייסד ארגון "חברת אהבת חיים" ומחבר הספר אהבת חיים, על התורה, הכולל פירושים, מעשיות, אגדות והלכות.

חייו 
נולד בעיירה קאייק הסמוכה לרוסה שבנסיכות בולגריה ליעקב מנשה ולסולטנה. אביו נפטר כשהיה בן 10 והוא נותר עם אמו וארבעת אחיו. למד בעירו ובהמשך באיסטנבול אצל חבריו ותלמידיו של רבי יצחק אקריש (מחבר הספר "קריית ארבע"), ואצל רבי שלמה אליעזר אלפנדרי. במקביל עבד בעבודות זמניות לפרנסתו. היה חבר בחברת מזהירי שבת שיצאו מדי ערב שבת להזהיר את בעלי החנויות על סגירתן לקראת כניסת השבת.

בגיל 18 נשא את אסתר חרז, בת למשפחת נדבנים מאדריאנופול, שהייתה יתומה ומבוגרת ממנו בשנתיים. בגיל 20 גויס לצבא האימפריה העות'מאנית והשתתף במלחמת העולם הראשונה. בשנת תרע"ח בגל 25, עלה לארץ ישראל עם אשתו ובנו, באמצעות עגלה שהביאה אותם לגבול לבנון. המשפחה התיישבה בשכונת בית ישראל בירושלים.

בירושלים התחבר עם המקובל הרב יצחק אלפייה והפך לתלמידו. בשנת ה'תרצ"ד כאשר עלה הרב יהודה פתיה לירושלים, הפך ליד ימינו ולתלמידו.

עבד לפרנסתו כפחח. בשנת 1930 (ה'תר"צ) הקים את "חברת אהבת חיים", שעסקה בהפצת תורה, קיום תעניות דיבור, תפילות, תיקונים ואיסוף כספים לעזרה לנזקקים. בימי מלחמת העולם השנייה ערך מספר תפילות ציבוריות למען שלום האזרחים וסיום המלחמה.

רוב פעולותיו למען נזקקים היו בסתר. הרב שמואל אליהו סיפר שאביו, הרב מרדכי אליהו אמר עליו שהיה אחד מל"ו צדיקים, "אם לא הראשון שבהם".

נפטר בי"ב אלול ה'תשכ"ח, 5 בספטמבר 1968, בגיל 76.

נכדתו היא הזמרת ריקי גל.

חיבוריו 
 אהבת חיים - דרשות, אגדות, מעשיות והלכות על סדר פרשיות השבוע, ירושלים 1936 (שני כרכים, חלק א וחלק ב, באתר אוצר החכמה)
 לקוטי מנשה - הלכה ומוסר על פי סדר אורח חיים, ירושלים ה'תרצ"ז, 1937. באתר hebrewbooks

לקריאה נוספת 
 מרדכי אלמז, חכם מנחם מנשה, עובדות, הנהגות, ותולדות חייו, ירושלים ה'תשנ"ה

קישורים חיצוניים 
 נכדו הרב יוסף שבתאי, תולדות מנחם, ירושלים ה'תשע"ג
 
 מי היה חכם מנחם מנשה זצ"ל, שיום פטירתו חל בי"ב אלול, באתר תהילים, 07/09/16, ד' אלול התשע"ו

הערות שוליים 

רבנים טורקים
מחברי ספרי דרוש
אנשי העלייה השלישית
האימפריה העות'מאנית: רבנים
ישראלים שנולדו ב-1892
ישראלים שנפטרו ב-1968
ירושלים: רבנים